Progressiv metal

Progressiv metal (ofte omtalt som progmetal) er en musikksjanger som oppstod i 1980-årene, med utspring fra progressiv rock og heavy metal.

Musikere innen sjangeren er i stor grad inspirert av progressiv rock-band som King Crimson, Rush, Pink Floyd, Yes, Genesis og ELP. Pionerband innen sjangeren var Queensrÿche, Fates Warning, Dream Theater og Crimson Glory.

 Musikkstil 
Progressiv metal har samme kjennetegnene som progressiv rock – kompliserte og varierte oppbygninger, hastighetsendringer, variasjoner og ofte lange spor. Den har også heavy metals kraftige og gitardrevne lyd. Enkelte regner progmetal som en undersjanger til progressiv rock, andre ser det som en undersjanger til heavy metal.

John Petrucci, gitaristen i Dream Theater, har sagt at noe av det han forbinder med det progressive i progmetal er å bryte regler og gå nye veier med eksisterende stilarter. Hovedpoenget er å ikke være for knyttet til reglene for oppbygning, men plutselig å endre det musikalske bildet drastisk – alt fra en varig endring med hele bandet til en femsekunders synth-, bass-, gitar-, tromme-, eller vokalfyll – hvorpå låta går tilbake til de opprinnelige rammene. Dream Theater er kjent for obskure små avstikk fra låttemaet, samt varige temaer i en låt.

Som sjangrene progressiv rock og heavy metal er heller ikke progmetal mye spilt i mainstream media. Enkelte band, som for eksempel Dream Theater og Opeth, har allikevel oppnådd suksess utenfor de tradisjonelle progressive metal-kretsene.

 1980-tallet 
miniatyr|Dream Theater
Allerede på slutten av 1960-tallet hadde progressive band som King Crimson (1969) flere spor på sine album med "aggressiv" og "tung" lyd, som for eksempel «21st Century Schizoid Man», som man i dag vil si er progressiv metal. Også heavy metal-band som Led Zeppelin (1968) hadde spor innen sjangeren. Først på 1980-tallet begynte man imidlertid å snakke om progmetal som en egen sjanger.Digital Dream Door - 100 beste prog metal album

Fates Warning med albumet Awaken The Guardian (1986) og Queensrÿche med Operation: Mindcrime (1988) hentet tydelig inspirasjon fra metal. Andre eksempler på kjente album var Perfect Symmetry (Fates Warning), Gretchen Goes To Nebraska (King’s X), Gutter Ballet (Savatage) og Nothingface (Voivod) – alle utgitt i 1989. 

En rekke progmetalband hadde sin oppstart på 1980-tallet – det mest kjente er kanskje Dream Theater (1985), men også band som Death (1983), som kanskje er mest kjent som et death metal band, Cynic (1987) og Porcupine Tree (1987).

 1990-tallet 
Amerikanske band dominerte på 1990-tallet og Dream Theater ga ut tre grunnleggende album, Images and Words (1992), Awake (1994) og Scenes From A Memory (1999). Andre amerikanske band som kan nevnes er Tool (1990), Symphony X (1994), Liquid Tension Experiment (1997) og Mastodon (1999).

Også i Europa oppsto populære progmetal-band. I Tyskland kom Sieges Even (1982), i Nederland Ayreon (1995), i Finland Amorphis (1990) og i Sverige dukket det opp flere band som Pain of Salvation (1984), Meshuggah (1987), Opeth (1990), A.C.T (1994) og Evergrey (1996). Pain of Salvation har avanserte taktarter og toneskifter, musikken er teknisk krevende og ofte med politiske tekster. Opeth har mange komposisjoner som inkluderer intro-/mellomspill eller outroer spilt med akustisk gitar, og sterke dynamiske skift i form av hyppig og uforutsigbar veksling mellom akustiske partier og tunge riff. Vokalen veksler mellom såkalt growling og ren vokal.

 2000-tallet og videre 
Populariteten til progressiv metal har fortsatt utover 2000-tallet, ofte spiller band inn album som beveger seg mellom progressiv metal, heavy metal og også death metal. Album fra 2000-tallet som magasin og kritikere nevner er V: The New Mythology Suite (2000) med Symphony X, The Perfect Element, Part I (2000) med Pain Of Salvation, Blackwater Park (2001) med Opeth, Lateralus (2001) med Tool, Leviathan (2004) med Mastodon, ObZen (2007) med Meshuggah og Tiara (2018) med Seventh Wonder.

 Progressiv metal i Norge 
I Norge har vokalisten Jørn Lande utmerket seg innen sjangeren, med eget band JORN og som gjestevokalist med Ayreon. I 2000-årene tok miljøet seg kraftig opp, og norske band begynner å bli anerkjente internasjonalt, som deltakere på for eksempel ProgPower USA. Enslaved (1991), Scariot (1997), Circus Maximus (2000), Pagan's Mind (2000), Leprous (2001), Illusion Suite (2003), Communic (2003) og Ihsahn (2006) er blant norske progmetal-band som har fått mye oppmerksomhet internasjonalt. 

Se også
Progressiv rock
Heavy metal

 Referanser 

Kategori:Heavy metal-sjangere
Kategori:Musikksjangre
Kategori:Progressiv rock